b'\n_START_ARTICLE_\nJurij Kozjak\n_START_PARAGRAPH_\n\xe2\x80\x8e_NEWLINE_Jurij Kozjak, slovenski jani\xc4\x8dar je povest slovenskega pisatelja Josipa Jur\xc4\x8di\xc4\x8da (1844-1881). Ustvarjal je v obdobju med romantiko in realizmom. Zgodovinsko povest je Jur\xc4\x8di\xc4\x8d zasnoval kot sedmo\xc5\xa1olec in je njegova prva ve\xc4\x8dja povest, zgrajena na pravljici in ljudskem pripovedovanju. Jur\xc4\x8di\xc4\x8d si je pri pisanju pomagal z Levstikovim literarnim programom in postal spreten ljudski pripovednik. Povest je iz\xc5\xa1la v visoki nakladi leta 1864 pri Mohorjevi dru\xc5\xbebi. V sloven\xc5\xa1\xc4\x8dini je povest Jurij Kozjak, slovenski jani\xc4\x8dar do\xc5\xbeivela okoli dvajset izdaj.\n_START_SECTION_\nPredstavitev lika\n_START_PARAGRAPH_\nJurij Kozjak je bil edini sin Marka Kozjaka, gra\xc5\xa1\xc4\x8daka z gradu Kozjak. Bil je dedi\xc4\x8d premo\xc5\xbeenja stare rodbine. Mati mu je umrla ob rojstvu in tako je kot otrok ve\xc4\x8dino \xc4\x8dasa pre\xc5\xbeivel z o\xc4\x8detom, dokler ga ni izprijeni stric Peter pri okoli rosnih \xc5\xa1estih letih prodal romom, ti pa Turkom za jani\xc4\x8darja. V povesti je predstavljen kot izredno lep. Turki so Jurija u\xc4\x8dili v svoji veri. Bil je druga\xc4\x8den od ostalih jani\xc4\x8darjev. Ni pobijal otrok in \xc5\xbeensk. Verjetno je v sebi skrival del\xc4\x8dek vere, v kateri ga je vzgajal ljube\xc4\x8di o\xc4\x8de.\n_START_SECTION_\nPovzetek vsebine\n_START_PARAGRAPH_\nDogajanje je postavljeno v 15. stoletje, ko so na slovenskem ozemlju potekali boji za celjsko dedi\xc5\xa1\xc4\x8dino in ko so na tuje ozemlje sunkovito vdirali Turki. Na gradu Kozjak je \xc5\xbeivel plemenita\xc5\xa1, gra\xc5\xa1\xc4\x8dak Marko Kozjak z edinim sinom Jurijem in grbastim bratom Petrom. Marko je bil dober v vojskovanju, zato je bil poklican v boj proti Janu Vitovcu. Odsotnost gospodarja je dobro izkoristil brat Peter, ki se je hotel znebiti  Jurija, dedi\xc4\x8da gradu. Jurija je prodal ciganom, ti pa naprej Turkom za jani\xc4\x8darja. Ko se je Marko vrnil iz vojske, mu je Peter \xc4\x8dez nekaj \xc4\x8dasa razodel resnico o Juriju, ta pa je iz \xc5\xbealosti od\xc5\xa1el v sti\xc5\xa1ki samostan in prepustil bratu grajsko premo\xc5\xbeenje, kar si je ta vedno \xc5\xbeelel. \xc4\x8cez dvajset let se Jurij vrne s tur\xc5\xa1ko vojsko na slovensko ozemlje in postane kot glavni poveljnik jani\xc4\x8darjev najve\xc4\x8dji trepet slovenskega prebivalstva. Ko so Turki za\xc4\x8deli oblegati muljavsko cerkev in sti\xc5\xa1ki samostan, so menihi in drugi, ki so se skrili pred  Turki v samostan, zajeli \xc5\xa1tiri pajda\xc5\xa1e, vklju\xc4\x8dno z Jurijem Kozjakom, kjer se po naklju\xc4\x8dju sre\xc4\x8da z o\xc4\x8detom. Jurij ga prepozna, o\xc4\x8detu pa se je izpolnila \xc5\xbeelja, da bi sina \xc5\xa1e enkrat objel pred svojo smrtjo. Jurij je zapustil jani\xc4\x8darje in po o\xc4\x8detovi smrti zagospodaril na gradu Kozjak.'